**ארגון נכי צה"ל** הוא עמותה המוכרת על ידי משרד הביטחון כארגון היציג של נכי צה"ל.

חברי הארגון
-----------

כ-50 אלף נכים רשומים בארגון (משלמים לארגון דמי חבר חודשיים) מתוך כ-54 אלף נכי צה"ל המוכרים על ידי אגף השיקום של משרד הביטחון ואשר נכותם היא מעל 19%. כמו כן מוכרים נכים בעלי נכות של 10% עד 19%, שהוכרו לפני 1 בינואר 1996, עת שונה החוק המעלה את רף קבלת הקיצבה הקבועה ותעודת נכה צה"ל מ-10% ל-19%. 89% מכלל חברי הארגון הם נכי צבא שהיו חיילים בעת פציעתם. יתר החברים הם אנשי משטרת ישראל ומשמר הגבול, שירות בתי הסוהר, שירות הביטחון הכללי, המוסד, משמר הכנסת, אנשי צד"ל, כיתות כוננות ביישובי ספר וחריגים שהוכרו.

הכרה בנפגע כנכה צה"ל מתבצעת רק על ידי קצין התגמולים באגף השיקום תוך בדיקה שנסיבות הפציעה היו בעת השירות הצבאי ועקב השירות בצבא גם יחד.

בראש הארגון מכהן יו"ר הארגון הנבחר אחת ל-5 שנים בבחירות, וכהונתו מוגבלת בתקנון לשתי תקופות של 5 שנים בלבד. יו"ר הארגון הוא עו"ד עידן קלימן. מנכ"ל הארגון הוא סא"ל במיל' יוסי מתתיהו.

ראשי ארגון נכי צה"ל
-------------------

| שם | משנה | עד שנה | תמונה |
| --- | --- | --- | --- |
| רפי קוצר | 1949 | 1950 |  |
| משה רשקס | 1951 | 1957 |  |
| עו"ד משה שרון | 1957 | 1959 |  |
| דוד ארד | 1959 | 1960 |  |
| אברהם הראל | 1960 | 1964 |  |
| דב ויינר | 1964 | 1969 |  |
| שלמה לדור | 1969 | 1979 |  |
| יעקב מעוז | 1979 | 1986 |  |
| יוסף לוטנברג | 1986 | 2000 |  |
| משה (מוץ) מטלון | 2000 | 2009 |  |
| חיים בר | 2009 | 2019 |  |
| עו"ד עידן קלימן | 2019 | מכהן |  |

פעילות הארגון
-------------

נשיא המדינה ראובן ריבלין מזניק את מרוץ הלפיד המסורתי של ארגון נכי צה"ל, דצמבר 2017
נשיא המדינה ראובן ריבלין מארח את נציגי ארגון נכי צה"ל ונפגעי פעולות האיבה לציון יום ההוקרה לפצועי מערכות ישראל ונפגעי פעולות האיבה. מבין המשתתפים: עילאי חיות, שנפצע בשנת 2018 בתאונת אימונים אחריה נותר משותק ועידן קלימן, יו״ר ארגון נכי צה״ל, דצמבר 2020
1. עמידה על זכויותיהם של חברי הארגון באגף השיקום של משרד הביטחון, ובין השאר עתירה לבג"ץ לטובת הנכים.
2. פעילות ביטוחית:
	1. השגת ביטוחי חיים וביטוחים סיעודיים לנכי צה"ל במימון שמחציתו על חשבון משרד הביטחון ומחציתו על חשבון הנכים, כאשר הארגון משמש כקולקטיב פעיל מול החברה המבטחת.
	2. השגת ביטוח רפואי משלים במימון מלא של אגף השיקום ללא תלות בארגון הנכים
3. הלוואות ומלגות:
	1. הענקת הלוואה נוחה לחברי הארגון מקרן הלוואות מיוחדת.
	2. השגת מלגות לסטודנטים (לצד המלגות ממשרד הביטחון)
4. הפעלת מרכזי ספורט שיקומי "בית הלוחם".
5. פעילות חברתית לחברי ארגון המשלמים בנפרד גם לבית הלוחם, כגון חוגים, בריכה, תחרויות, צעדות, הרצאות ומפגשים חברתיים.
6. הוצאת ביטאון הלוחם - ירחון נכי צה"ל המעדכן את חברי הארגון על זכויותיהם, על החדשות בקהילתם ומכיל בכל גיליון שלושה ראיונות עם אנשי ציבור הממוקדים בנכי צה"ל.
7. בכנסת ה-23 הקמת והפעלת **שדולת נכי צה"ל** בכנסת בראשות חבר הכנסת האלוף במיל' עוזי דיין. עיקר תפקיד השדולה הוא השבת זכויות נכי צה"ל באמצעות חקיקה ובקרה על אגף השיקום-נכים במשרד הביטחון.

במקביל לארגון קיימת **קרן נכי צה"ל** כעמותה נפרדת שהוקמה לשמש כזרוע כלכלית לגיוס תרומות כדי לפתח את התשתית למתקני שיקום, לרכישת ציוד, להפעלתו ואחזקתו, ולממן את צורכי הארגון. בראש הקרן מכהן יו"ר הקרן שהוא נפרד מתפקיד יו"ר הארגון עצמו וממונה על פעילות גיוס התרומות בעיקר בקהילות היהודיות בעולם.

המעמד של ארגון נכי צה"ל כארגון יציג מאפשר לראשי הארגון לייצג את כלל הנכים בפני אגף השיקום בדיונים על הטבות ושינויים בזכויות הנכים - להכריז על שביתה ואין אפשרות של התארגנות קבוצת נכים אחרת לייצוג את נכי צה"ל מול המדינה.

בסוף שנת 2013 הוקמה אגודת הידידים ישראל בארגון נכי צה"ל שמטרתה להעמיק את המודעות והמחויבות של הציבור הישראלי לתהליך השיקום של פצועי ונכי צה"ל. אגודת הידידים בישראל לקחה על עצמה להיות נדבך משמעותי בהובלת פרויקטים ייחודיים שיסייעו לכל פצוע ונכה לשקם עצמו ולחזור למעגל החיים. יו"ר האגודה (בהתנדבות) הוא האלוף (מיל') אליעזר שקדי. בשנת 2015 גיבשה אגודת הידידים ישראל מיזם ראשון מסוג - "טיול שחרור" בהודו - מסע תרמילאים לנכי צה"ל כחלק מהליך השיקום.

### תקציב

הארגון מקבל תמיכה ממשרד הביטחון בגובה של כ-8 מיליון ש"ח בשנה (2009) לצד התשלומים הקבועים שהוא מקבל מחבריו ולצד גיוס כספים מתרומות שמגייסת קרן נכי צה"ל בקהילות יהודיות מחוץ לישראל.

מרכזי "בית הלוחם"
-----------------

 ערך מורחב – **בית הלוחם**  

הארגון מפעיל ארבעה מרכזי "בית הלוחם" בארץ: בחיפה, תל אביב, ירושלים ובאר שבע. כמו כן מפעיל את בית קיי - בית הבראה לנכי צה"ל בנהריה. מרכזים אלה מציעים מגוון רחב של שירותים ספורטיביים, שיקומיים וחברתיים לנכי צה"ל. חלק מהפעילויות פתוחות גם לבני משפחות חברי הארגון.

ראו גם
------

* טכנולוגיה מסייעת
* נגישות
* נכה צה"ל

קישורים חיצוניים
----------------

ויקישיתוף מדיה וקבצים בנושא **ארגון נכי צה"ל** בוויקישיתוף
* 

* אתר האינטרנט הרשמי של ארגון נכי צה"ל
* ארגון נכי צה"ל, ברשת החברתית פייסבוק

* ארגון נכי צה"ל, ברשת החברתית אינסטגרם

* ארגון נכי צה"ל, סרטונים בערוץ היוטיוב
* ארגון נכי צה"ל, דף שער בספרייה הלאומית
* פורטל נכי צה"ל
* המדריך לנכי צה"ל ושירותי הביטחון
* בן כספית, דה פוסט, כך התפתחה תעשייה עצומה ורווחית סביב נכי צה"ל, 26 במאי 2013
* שיחת הרבי מלובביץ' ל"מצויני צה"ל" -  הרבי מליובאויטש - נכים? מצויינים!, סרטון בערוץ "הרבי מליובאוויטש מבית JEM", באתר יוטיוב (אורך: 15:16), פורסם ב:19 באפריל 2010 |  לא נכים, לא פצועים, מצויינים, בביצוע עודד הרוש, סרטון באתר יוטיוב (אורך: 3:07) | חלק א' חלק ב' |  מצוייני צה"ל, סרטון באתר יוטיוב (אורך: 10:07) - הוא קרא לקרוא לנכי צה"ל בשם "מצוינים" ולא "נכים"
* ארגון נכי צה"ל, באתר "גיידסטאר ישראל"

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007463397005171
* LCCN: nr93015496
* VIAF: 150538896
* WorldCat: lccn-nr93015496

 |